Elevele din municipiul Deva vor primi, din luna mai, absorbante gratuite pentru igiena menstruală, măsura având ca scop, printre altele, facilitarea accesului tinerelor la produse de igienă intimă, reducerea absenteismului lunar în cazul fetelor şi a constrângerilor financiare pentru familiile cu venituri mici, a informat miercuri Direcţia de Asistenţă Socială (DAS).
Măsura a fost votată de Consiliul Local, la iniţiativa unui consilier municipal, DAS Deva urmând să doteze toate cabinetele medicale şcolare din oraş cu absorbante. Potrivit documentelor care au stat la baza proiectului de hotărâre, în cabinetele medicale din unităţile de învăţământ vor fi distribuite, în fiecare lună, câte 700 de absorbante.
"Noul program are ca scop, pe de o parte, facilitarea accesului elevelor la produse de igienă menstruală – mai ales în cazul adolescentelor care provin din medii sociale defavorizate, iar pe de altă parte, reducerea absenteismului lunar şi a constrângerilor financiare pentru familiile cu venituri mici", se arată într-un comunicat al Primăriei Deva.
Prin acelaşi program, medicii şi asistentele medicale din reţeaua de medicină şcolară vor desfăşura activităţi de informare şi consiliere a elevelor cu privire la importanţa igienei intime şi la schimbările care au loc în corpul lor – cu atât mai mult cu cât despre aceste subiecte nu se vorbeşte încă deschis în public şi, de multe ori, nici în familie, a precizat sursa citată.
În unităţile de învăţământ din municipiul Deva funcţionează, în prezent, 18 cabinete de medicină generală, care asigură consultaţii şi tratamente gratuite pentru aproximativ 10.000 de elevi. Cabinetele medicale şcolare îşi desfăşoară activitatea în subordinea DAS Deva.